CELEX: 52020PC0360
Language: el
Date: 2020-08-07
Title: Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τη χορήγηση αριθμού φορολογικού μητρώου των υποκειμένων στον φόρο στη Βόρεια Ιρλανδία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.8.2020
            COM(2020) 360 final
            2020/0165(CNS)
            Πρόταση
            ΟΔΗΓΙΑ ΤΟΥ ΣΥΜΒΟΥΛΙΟΥ
            για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τη χορήγηση αριθμού φορολογικού μητρώου των υποκειμένων στον φόρο στη Βόρεια Ιρλανδία
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το Ηνωμένο Βασίλειο αποχώρησε από την Ευρωπαϊκή Ένωση (ΕΕ) στις 31 Ιανουαρίου 2020. Με βάση τη συμφωνία αποχώρησης
                  1
               , θεωρείται πλέον τρίτη χώρα για την ΕΕ.
            
            
               Ωστόσο, η ΕΕ και το Ηνωμένο Βασίλειο συμφώνησαν από κοινού να υπάρξει μια μεταβατική περίοδος μέχρι το τέλος του 2020, κατά την οποία θα εξακολουθεί να εφαρμόζεται, μεταξύ άλλων, η νομοθεσία της ΕΕ για τον ΦΠΑ στο Ηνωμένο Βασίλειο
                  2
               .
            
            
               Από την 1η Ιανουαρίου 2021 η νομοθεσία της ΕΕ για τον ΦΠΑ παύει να εφαρμόζεται στο Ηνωμένο Βασίλειο. Ωστόσο, βάσει του πρωτοκόλλου για τις Ιρλανδία/Βόρεια Ιρλανδία
                  3
                (στο εξής: πρωτόκολλο), το οποίο αποτελεί μέρος της συμφωνίας αποχώρησης, η Βόρεια Ιρλανδία θα εξακολουθήσει να υπάγεται στη νομοθεσία της ΕΕ για τον ΦΠΑ όσον αφορά τα εμπορεύματα, με σκοπό την αποφυγή σκληρών συνόρων μεταξύ Ιρλανδίας και Βόρειας Ιρλανδίας. Αντίθετα, όσον αφορά την παροχή υπηρεσιών, η Βόρεια Ιρλανδία μαζί με το υπόλοιπο Ηνωμένο Βασίλειο θεωρείται ότι βρίσκονται εκτός ΕΕ.
            
            
               Αυτό οδηγεί αναπόφευκτα στην εφαρμογή διπλού ή μεικτού συστήματος ΦΠΑ στη Βόρεια Ιρλανδία, σύμφωνα με το οποίο, ενώ οι παραδόσεις, οι ενδοκοινοτικές αποκτήσεις και οι εισαγωγές αγαθών που βρίσκονται στη Βόρεια Ιρλανδία υπόκεινται στους εναρμονισμένους κανόνες της ΕΕ, με βάση τους κανόνες σχετικά με τον τόπο των φορολογητέων πράξεων που ορίζονται στον τίτλο V της οδηγίας για τον ΦΠΑ
                  4
               , οι παροχές υπηρεσιών στο ίδιο έδαφος δεν υπόκεινται στο σύστημα ΦΠΑ της ΕΕ.
            
            
               Προκειμένου να λειτουργήσει σωστά το σύστημα ΦΠΑ της ΕΕ, οι υποκείμενοι στον φόρο που διενεργούν παραδόσεις αγαθών στη Βόρεια Ιρλανδία (συμπεριλαμβανομένων των λεγόμενων «ενδοκοινοτικών παραδόσεων») ή ενδοκοινοτικές αποκτήσεις αγαθών (στην περίπτωση αυτή εμπίπτουν και τα μη υποκείμενα στον φόρο νομικά πρόσωπα), όπως παρατίθενται στο άρθρο 214, θα πρέπει να διαθέτουν αριθμό φορολογικού μητρώου ΦΠΑ σύμφωνα με τους κανόνες της ΕΕ. Με τον τρόπο αυτόν άλλωστε διασφαλίζεται η ορθή λειτουργία των ειδικών προαιρετικών καθεστώτων για τους υποκείμενους στον φόρο που παρέχουν υπηρεσίες σε μη υποκείμενους στον φόρο ή που πωλούν αγαθά εξ αποστάσεως.
            
            
               Από την άποψη αυτή, είναι σημαντικό οι εν λόγω υποκείμενοι στον φόρο (και, κατά περίπτωση, τα μη υποκείμενα στον φόρο νομικά πρόσωπα) να διαθέτουν χωριστό αριθμό φορολογικού μητρώου ΦΠΑ της ΕΕ στη Βόρεια Ιρλανδία, ο οποίος χορηγείται σύμφωνα με τους κανόνες της ΕΕ και διαφέρει από τους αριθμούς φορολογικού μητρώου ΦΠΑ του Ηνωμένου Βασιλείου που έχουν ως πρόθεμα τους χαρακτήρες «GB» και χορηγούνται σύμφωνα με τη νομοθεσία του Ηνωμένου Βασιλείου. Ο εν λόγω αριθμός φορολογικού μητρώου ΦΠΑ της ΕΕ θα πρέπει ενδεχομένως να αποδίδεται επιπροσθέτως του αριθμού φορολογικού μητρώου ΦΠΑ που εφαρμόζεται στο Ηνωμένο Βασίλειο, αν π.χ. η επιχείρηση παρέχει τόσο αγαθά όσο και υπηρεσίες στη Βόρεια Ιρλανδία.
            
            
               Όσον αφορά τις επιχειρήσεις, και ιδίως τις επιχειρήσεις που ασκούν δραστηριότητες σχετικές με τις εμπορευματικές συναλλαγές προς και από τη Βόρεια Ιρλανδία, θα πρέπει να είναι σαφές και εύκολα κατανοητό ποιοι κανόνες ισχύουν, αν δηλαδή ισχύουν οι κανόνες της ΕΕ ή οι κανόνες του Ηνωμένου Βασιλείου. Ο αριθμός φορολογικού μητρώου ΦΠΑ της ΕΕ διαδραματίζει σημαντικό ρόλο στη λειτουργία του συστήματος ΦΠΑ της ΕΕ, π.χ. για την αιτιολόγηση των απαλλαγών που αφορούν τις λεγόμενες ενδοκοινοτικές παραδόσεις» αγαθών (μέσω του συστήματος VIES), για τον καθορισμό των εφαρμοστέων διαδικασιών επιστροφής ΦΠΑ (σύστημα επιστροφής ΦΠΑ της ΕΕ
                  5
                ή 13η οδηγία
                  6
               ), την ομαδοποίηση ΦΠΑ, τις τριγωνικές και αλυσιδωτές συναλλαγές («ενδιάμεσος φορέας εκμετάλλευσης»), τις ρυθμίσεις για τα αποθέματα στη διάθεση συγκεκριμένου αποκτώντος, το «τελωνειακό καθεστώς 42», καθώς και το «δίχτυ ασφαλείας» (τόπος της ενδοκοινοτικής συναλλαγής στο κράτος μέλος που εκδόθηκε ο ΦΠΑ).
            
            
               Επομένως, προτείνεται οι αριθμοί φορολογικού μητρώου ΦΠΑ της Βόρειας Ιρλανδίας να έχουν το ειδικό πρόθεμα «XI». Πρέπει να καθιερωθεί νέο ειδικό πρόθεμα, καθώς η Βόρεια Ιρλανδία δεν έχει συγκεκριμένο κωδικό ISO 3166 – alpha 2, ο οποίος χρησιμοποιείται για να προσδιορίζονται τα προθέματα των αριθμών φορολογικού μητρώου ΦΠΑ στην ΕΕ, όπως ορίζεται στο άρθρο 215 της οδηγίας για τον ΦΠΑ. Ωστόσο, το σύστημα ISO προβλέπει τη δυνατότητα χρήσης κωδικών Χ για εδάφη που δεν διαθέτουν συγκεκριμένο κωδικό· επομένως, ο κωδικός «ΧΙ» αποτελεί εύλογη επιλογή.
            
            
               Σημειώνεται ότι, μολονότι σύμφωνα με το άρθρο 214 της οδηγίας για τον ΦΠΑ είναι κατά κανόνα υποχρεωτικό να χορηγείται αριθμός ΦΠΑ σε υποκείμενα στον φόρο πρόσωπα (και, κατά περίπτωση, σε μη υποκείμενα σε φόρο νομικά πρόσωπα), δίνεται, επίσης, η δυνατότητα, υπό τους όρους του άρθρου 272 της οδηγίας για τον ΦΠΑ, να απαλλάσσονται ορισμένοι υποκείμενοι στον φόρο από την εν λόγω υποχρέωση, καθώς και από άλλες υποχρεώσεις. Ως αποτέλεσμα, το Ηνωμένο Βασίλειο έχει τη δυνατότητα να περιορίζει την έκδοση αριθμού φορολογικού μητρώου ΦΠΑ με το ειδικό πρόθεμα μόνον στους εμπόρους στη Βόρεια Ιρλανδία που πραγματοποιούν όντως εμπορευματικές συναλλαγές εντός της ΕΕ και να απαλλάσσει π.χ. τις επιχειρήσεις που πραγματοποιούν παραδόσεις αγαθών μόνον εντός του Ηνωμένου Βασιλείου.
            
            
               Όπως έχει ήδη αναφερθεί, ο αριθμός φορολογικού μητρώου ΦΠΑ (με το σωστό πρόθεμα χώρας) διαδραματίζει σημαντικό ρόλο στο ενδοενωσιακό εμπόριο. Ένας έγκυρος αριθμός φορολογικού μητρώου ΦΠΑ με το σωστό πρόθεμα συνιστά πλέον ουσιαστική προϋπόθεση, προκειμένου να εφαρμοστεί η απαλλαγή που ορίζεται στο άρθρο 138 της οδηγίας για τον ΦΠΑ στις λεγόμενες «ενδοκοινοτικές παραδόσεις» αγαθών. Είναι, επίσης, αναγκαίο να έχουν πρόσβαση οι αιτούντες στο σύστημα επιστροφής ΦΠΑ της ΕΕ.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η προτεινόμενη χρήση του κωδικού «XI» συνάδει με την προβλεπόμενη χρήση του για σκοπούς ειδικών φόρων κατανάλωσης και τελωνειακών δασμών σε σχέση με τη Βόρεια Ιρλανδία.
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση συνάδει με τη συνολική εφαρμογή του πρωτοκόλλου, ώστε να διασφαλιστεί η έγκαιρη και ομαλή προετοιμασία της ιδιαίτερης θέσης της Βόρειας Ιρλανδίας μετά την αποχώρηση του Ηνωμένου Βασιλείου από την ΕΕ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Η οδηγία τροποποιεί την οδηγία για τον ΦΠΑ βάσει του άρθρου 113 της Συνθήκης για τη λειτουργία της Ευρωπαϊκής Ένωσης. Η εν λόγω διάταξη προβλέπει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Σύμφωνα με την αρχή της επικουρικότητας, όπως ορίζεται στο άρθρο 5 παράγραφος 3 της Συνθήκης για την Ευρωπαϊκή Ένωση, η ανάληψη δράσης σε επίπεδο Ένωσης είναι εφικτή μόνον εφόσον οι επιδιωκόμενοι στόχοι δεν μπορούν να επιτευχθούν επαρκώς από τα κράτη μέλη ξεχωριστά και, συνεπώς, λόγω της κλίμακας ή των αποτελεσμάτων της προβλεπόμενης δράσης, μπορούν να επιτευχθούν καλύτερα από την ΕΕ.
            
            
               Το καθεστώς ΦΠΑ σε σχέση με τη Βόρεια Ιρλανδία, λόγω της φύσης του, δεν θα μπορούσε να καθοριστεί από μεμονωμένα κράτη μέλη. Επιπλέον, ο ΦΠΑ αποτελεί εναρμονισμένο σε επίπεδο ΕΕ φόρο και, ως εκ τούτου, οποιαδήποτε πρωτοβουλία καθιέρωσης ειδικού κωδικού που θα χρησιμοποιείται για το σύστημα ΦΠΑ της ΕΕ σε σχέση με τη Βόρεια Ιρλανδία προϋποθέτει πρόταση της Επιτροπής για τροποποίηση της οδηγίας για τον ΦΠΑ.
            
            
               •Αναλογικότητα
            
            
               
                  Η πρόταση, όσον αφορά την καθιέρωση ειδικού κωδικού για τη Βόρεια Ιρλανδία, συνάδει με την αρχή της αναλογικότητας, δηλαδή δεν υπερβαίνει τα αναγκαία όρια για την επίτευξη των στόχων των Συνθηκών, ιδίως την ομαλή λειτουργία της ενιαίας αγοράς, μετά την αποχώρηση του Ηνωμένου Βασιλείου από την ΕΕ. Όπως συμβαίνει και με τον έλεγχο επικουρικότητας, τα κράτη μέλη δεν δύνανται να αντιμετωπίσουν τα πρακτικά ζητήματα που απορρέουν από την ειδική κατάσταση της Βόρειας Ιρλανδίας στο σύστημα ΦΠΑ της ΕΕ χωρίς πρόταση τροποποίησης της οδηγίας για τον ΦΠΑ.
               
            
            
               •Επιλογή της νομικής πράξης
            
            
               
                  Προτείνεται η έκδοση οδηγίας ενόψει της αναθεώρησης της οδηγίας για τον ΦΠΑ.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει αρνητικές επιπτώσεις στον ενωσιακό προϋπολογισμό.
            
            
               Στο πλαίσιο αυτό, υπενθυμίζεται ότι σύμφωνα με το άρθρο 8 δεύτερο εδάφιο του πρωτοκόλλου τα έσοδα που προκύπτουν από φορολογητέες συναλλαγές στη Βόρεια Ιρλανδία δεν αποδίδονται στην Ένωση. 
            
            
               2020/0165 (CNS)
            
            
               Πρόταση
            
            
               ΟΔΗΓΙΑ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τη χορήγηση αριθμού φορολογικού μητρώου των υποκειμένων στον φόρο στη Βόρεια Ιρλανδία
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113 σε συνδυασμό με το άρθρο 131 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  7
               ,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  8
               ,
            
         
         
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  9
               , 
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Το Ηνωμένο Βασίλειο αποχώρησε από την Ευρωπαϊκή Ένωση στις 31 Ιανουαρίου 2020 βάσει της συμφωνίας σχετικά με την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης). Η συμφωνία αποχώρησης προβλέπει μεταβατική περίοδο που λήγει στις 31 Δεκεμβρίου 2020. Μέχρι την εν λόγω ημερομηνία, η νομοθεσία της Ένωσης για τον φόρο προστιθέμενης αξίας (στο εξής: νομοθεσία της Ένωσης για τον ΦΠΑ) εξακολουθεί να εφαρμόζεται στο Ηνωμένο Βασίλειο και εντός αυτού. Μετά τη μεταβατική περίοδο, η νομοθεσία της Ένωσης για τον ΦΠΑ παύει να εφαρμόζεται στο Ηνωμένο Βασίλειο και εντός αυτού.
            
            
               (2)Ωστόσο, σύμφωνα με το άρθρο 8 του πρωτοκόλλου για τις Ιρλανδία/Βόρεια Ιρλανδία (στο εξής: πρωτόκολλο), το οποίο αποτελεί μέρος της συμφωνίας αποχώρησης, η νομοθεσία της Ένωσης για τον ΦΠΑ θα συνεχίσει να εφαρμόζεται στη Βόρεια Ιρλανδία
                  10
                μετά τη μεταβατική περίοδο όσον αφορά τα εμπορεύματα, προκειμένου να αποφευχθεί η δημιουργία σκληρών συνόρων μεταξύ Ιρλανδίας και Βόρειας Ιρλανδίας. 
            
            
               (3)Ως εκ τούτου, τα υποκείμενα στον φόρο πρόσωπα και ορισμένα μη υποκείμενα στον φόρο νομικά πρόσωπα θα υπάγονται στη νομοθεσία της Ένωσης για τον ΦΠΑ όσον αφορά συναλλαγές αγαθών εντός της Βόρειας Ιρλανδίας, αλλά θα υπάγονται στη νομοθεσία του Ηνωμένου Βασιλείου για τον ΦΠΑ όσον αφορά όλες τις λοιπές συναλλαγές εντός του Ηνωμένου Βασιλείου, μεταξύ άλλων, και σε σχέση με τη Βόρεια Ιρλανδία.
            
            
               (4)Για την εύρυθμη λειτουργία του ενωσιακού συστήματος ΦΠΑ, έχει καίρια σημασία να χορηγείται χωριστός αριθμός ΦΠΑ σε κάθε υποκείμενο στον φόρο που διενεργεί παραδόσεις αγαθών στη Βόρεια Ιρλανδία ή πραγματοποιεί ενδοκοινοτικές αποκτήσεις αγαθών (στην περίπτωση αυτή εμπίπτουν και τα μη υποκείμενα στον φόρο νομικά πρόσωπα), όπως απαριθμούνται στο άρθρο 214 παράγραφος 1 στοιχεία α), β) και γ) της οδηγίας του Συμβουλίου 2006/112/ΕΚ
                  11
               , ή σε υποκείμενο στον φόρο που κάνει χρήση των ειδικών προαιρετικών καθεστώτων για υποκείμενους στον φόρο που είτε παρέχουν υπηρεσίες σε μη υποκείμενους στον φόρο είτε πωλούν αγαθά εξ αποστάσεως.
            
            
               (5)Ως εκ τούτου, στη Βόρεια Ιρλανδία θα πρέπει να καθιερωθούν ειδικοί αριθμοί φορολογικού μητρώου ΦΠΑ με ειδικό πρόθεμα, προκειμένου να υπάρξει διάκριση μεταξύ, αφενός, των υποκειμένων στον φόρο και νομικών προσώπων μη υποκείμενων στον φόρο, των οποίων οι συναλλαγές αγαθών στη Βόρεια Ιρλανδία υπόκεινται στη νομοθεσία της Ένωσης για τον ΦΠΑ, και αφετέρου, των προσώπων που πραγματοποιούν λοιπές συναλλαγές για τις οποίες διαθέτουν αριθμό φορολογικού μητρώου ΦΠΑ στο Ηνωμένο Βασίλειο.
            
            
               (6)Κατά κανόνα, τα προθέματα των αριθμών φορολογικού μητρώου ΦΠΑ στην Ένωση βασίζονται στον κωδικό ISO 3166 – alpha 2 για τις χώρες. Η Βόρεια Ιρλανδία δεν διαθέτει συγκεκριμένο κωδικό στο εν λόγω σύστημα, όμως ο ISO προβλέπει τη δυνατότητα χρήσης κωδικών X για εδάφη που δεν διαθέτουν συγκεκριμένο κωδικό. Ως εκ τούτου, κρίνεται σκόπιμο να προταθεί ο κωδικός «XI» για τη Βόρεια Ιρλανδία.
            
            
               (7)Συνεπώς, η οδηγία 2006/112/ΕΚ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Στο άρθρο 215 της οδηγίας 2006/112/ΕΚ, προστίθεται το ακόλουθο τρίτο εδάφιο:
            
            
               «Για τη Βόρεια Ιρλανδία χρησιμοποιείται το πρόθεμα “XI”.».
            
            
               Άρθρο 2
            
            
               1.Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση προς την παρούσα οδηγία το αργότερο έως την 31η Δεκεμβρίου 2020. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος με τον οποίο γίνεται η εν λόγω αναφορά και η διατύπωση αυτής της δήλωσης καθορίζονται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
         
         
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Συμφωνία του Συμβουλίου για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 384 I της 12.11.2019, σ. 1).
               
               
                  
                     (2)
                  
                        Βλέπε άρθρα 126 και 127 της συμφωνίας αποχώρησης.
               
               
                  
                     (3)
                  
                        ΕΕ C 384 I της 12.11.2019, σ. 92.
               
               
                  
                     (4)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (5)
                  
                        Οδηγία 2008/9/ΕΚ του Συμβουλίου, της 12ης Φεβρουαρίου 2008, για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος (ΕΕ L 44 της 20.2.2008, σ. 23).
               
               
                  
                     (6)
                  
                        Δέκατη τρίτη οδηγία 86/560/ΕΟΚ του Συμβουλίου, της 17ης Νοεμβρίου 1986, για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών - τρόπος επιστροφής του φόρου προστιθέμενης αξίας στους υποκειμένους στο φόρο που δεν είναι εγκατεστημένοι σε έδαφος της Κοινότητας (ΕΕ L 326 της 21.11.1986, σ. 40).
               
               
                  
                     (7)
                  
                        ΕΕ L 29 της 31.1.2020, σ. 7.
               
               
                  
                     (8)
                  
                        ΕΕ C  της , σ. .
               
               
                  
                     (9)
                  
                        ΕΕ C  της , σ. .
               
               
                  
                     (10)
                  
                        Με την επιφύλαξη της δημοκρατικής συγκατάθεσης, που αναφέρεται στο άρθρο 18 του πρωτοκόλλου σχετικά με τις Ιρλανδία / Βόρεια Ιρλανδία, για τη συνέχιση της εφαρμογής του άρθρου 8 του εν λόγω πρωτοκόλλου.
               
               
                  
                     (11)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).